A TANÁCS 1839/2006/EK RENDELETE
(2006. november 28.)
az 1994. évi GATT XXIV. cikkének 6. pontja alapján az Európai Közösség és az Argentin Köztársaság közötti megállapodás levélváltás formájában történő végrehajtásáról, továbbá a vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról és kiegészítéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1)
A 2658/87/EGK tanácsi rendelet (1) árunómenklatúrát (a továbbiakban: Kombinált Nómenklatúra) hozott létre, és megállapította a Közös Vámtarifa szerződéses vámtételeit.
(2)
Az Európai Közösség és az Argentin Köztársaság közötti megállapodás levélváltás formájában történő megkötéséről szóló, 2006. november 28-i 2006/930/EK határozattal (2) a Tanács - az 1994. évi GATT XXIV. cikkének 6. pontja értelmében kezdeményezett tárgyalások lezárása érdekében - a Közösség nevében jóváhagyta a megállapodást.
(3)
A 2658/87/EGK rendeletet ennek megfelelően módosítani kell és ki kell egészíteni,
ELFOGADTA EZT A RENDELETET:
1. cikk
A 2658/87/EGK rendelet I. melléklete az e rendelet mellékletében szereplő vámokkal módosul, és mennyiségek szerint egészül ki.
2. cikk
A harmadik rész III. szakaszának 7. melléklete (a hatáskörrel rendelkező közösségi hatóságok által megnyitandó WTO-vámkontingensek) a 0201 30 00 KN-kód tekintetében a következőképpen módosul:
a)
a 11 000 tonna „csontozott, kiváló minőségű” húsra vonatkozó EK-vámkontingens árumegnevezése: „»kiváló minőségű« csontozott hús: »Osztályon felüli vagy kiváló minőségű darabolt hús, amelyet kizárólag legelőn tartott, 22-24 hónapos korú, két állandó metszőfoggal rendelkező állatokból nyertek, amelyek vágási élősúlya nem haladja meg a 460 kilogrammot, és húsuk »különleges dobozolt marhahús« jelzéssel van ellátva, a darabokon pedig az »sc« betűk láthatók (»special cuts«, különleges darabolt hús)«” helyébe a következő szövegrész kerül: „A marhafélékhez tartozó állatok kiváló minőségű csontozott húsa frissen, hűtve vagy fagyasztva”;
b)
az „Egyéb feltételek” alatt a szöveg a következő szövegrésszel egészül ki: „Szállító ország: Argentína”.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. november 28-án.